P6_TA(2006)0274

Orožje malega kalibra

Resolucija Evropskega parlamenta o orožju malega kalibra in lahkem strelnem orožju v luči konference za presojo programa ukrepov Združenih narodov 2006 za preprečevanje, boj proti nezakoniti trgovini z orožjem malega kalibra in lahkim strelnim orožjem in njeno izkoreninjenje v vseh pogledih, ter oblikovanje mednarodnega sporazuma o trgovini z orožjem

Evropski parlament,

- ob upoštevanju svojih prejšnjih resolucij z dne 15. marca 2001 [1], 15. novembra 2001 [2], 19. junija 2003 [3] in 26. maja 2005 [4] o boju proti širjenju in zlorabi orožja malega kalibra in lahkega strelnega orožja,

- ob upoštevanju svoje prejšnje resolucije z dne 17. novembra 2005 [5] o šestem letnem poročilu Sveta v skladu z operativno določbo 8 Pravil Evropske unije o ravnanju pri izvozu orožja,

- ob upoštevanju programa EU za preprečevanje in boj proti nezakonitemu trgovanju s konvencionalnim orožjem z dne 26. junija 1997 [6], Skupnega ukrepa Sveta 2002/589/SZVP z dne 12. julija 2002 o prispevku Evropske unije k boju proti destabilizirajočem kopičenju in razširjanju orožja malega kalibra in lahkega strelnega orožja [7], Skupnega stališča Sveta 2003/468/SZVP z dne 23. junija 2003 o nadzoru nad trgovanjem z orožjem [8] in Strategije EU za boj proti nezakonitemu kopičenju ter trgovanju z orožjem malega kalibra in lahkega strelnega orožja ter s strelivom zanj, ki jo je Evropski svet sprejel 15. in 16. decembra 2005 [9],

- ob upoštevanju sklepov, ki jih je Svet za splošne zadeve in zunanje odnose sprejel na zasedanju 3. oktobra 2005 in ki odražajo podporo EU mednarodni trgovini z orožjem v okviru Združenih narodov z uvedbo zavezujočih skupnih standardov za svetovno trgovanje s konvencionalnim orožjem [10],

- ob upoštevanju načrta ukrepov Združenih narodov za preprečevanje in boj proti nezakoniti trgovini z orožjem malega kalibra in lahkim strelnim orožjem ter njeno izkoreninjenje v vseh pogledih, sprejetega julija 2001,

- ob upoštevanju drugega dvoletnega srečanja držav članic Združenih narodov od 11. do 15. julija 2005, na katerem je bilo obravnavano izvajanje načrta ukrepov ZN za preprečevanje, boj proti nezakoniti trgovini z orožjem malega kalibra in lahkim strelnim orožjem in njeno izkoreninjenje,

- ob upoštevanju mednarodnega instrumenta, ki državam omogoča pravočasno in zanesljivo prepoznavanje in zasledovanje nedovoljenega orožja malega kalibra ter lahkega strelnega orožja in ga je generalna skupščina Združenih narodov sprejela decembra 2005 [11],

- ob upoštevanju Protokola iz leta 2001 o nezakoniti proizvodnji in trgovanju s strelnim orožjem, njegovimi deli in sestavinami ter strelivom, ki je začel veljati 6. julija 2005 (Protokol ZN o strelnem orožju) [12],

- ob upoštevanju konference Združenih narodov o presoji programa ukrepov ZN, ki je predvidena za čas med 26. junijem in 7. julijem 2006, in ker je popoln uspeh te konference in njenih nadaljevanj nujen,

- ob upoštevanju člena 108(5) svojega Poslovnika,

A. pozdravlja vse večjo mednarodno podporo pravno zavezujočemu mednarodnemu sporazumu o trgovanju z orožjem, na podlagi katerega bi bil prepovedan promet z orožjem, ki lahko spodkopava človekove pravice ali mednarodno humanitarno pravo ali ogrozi stabilnost držav ali regij ali povzroči izbruh ali stopnjevanje oboroženih spopadov,

B. ker se prek nezakonite trgovine oskrbujejo z orožjem organizacije teroristov in trgovcev z mamili; ker ta vodi v uničevanje in vsiljuje svoja pravila o smrti in korupciji; ker podpira organizirani kriminal, ki je odgovoren za ugrabitve, nasilna dejanja in spodkopavanje javne varnosti; ker oskrbuje mednarodne teroristične organizacije, ki poskušajo preprečevati demokracijo in poveličujejo dogmatizem in nestrpnost,

C. ponovno izraža zaskrbljenost glede nenehnega širjenja orožja malega kalibra in lahkega strelnega orožja, ki povzroča nepotrebno trpljenje ljudi, zaostruje oborožene spopade in povečuje nestabilnost, pospešuje terorizem, spodkopava trajnostni razvoj, dobro upravljanje in pravno državo ter prispeva k hudim kršitvam človekovih pravic in mednarodnega humanitarnega prava,

D. potrjuje svojo odločenost, da okrepi program ukrepov ZN in še bolj pritegne vlade, da se dogovorijo o zavezujočih določbah o nadzoru nad orožjem malega kalibra in lahkim strelnim orožjem (vključno s trgovanjem in prometom z orožjem) z mednarodno, regionalno in nacionalno zakonodajo; močno podpira poziv, da bi bila mednarodna finančna in tehnična pomoč na voljo v skladu z odstavkom 6 oddelka III Akcijskega programa ZN,

E. v prepričanju, da je čas, da mednarodna skupnost z zavezujočimi mednarodnimi standardi, ki bodo temeljili na polnem spoštovanju mednarodnega prava, vključno s človekovimi pravicami in mednarodnim humanitarnim pravom, ukrepa proti širjenju in zlorabi orožja malega kalibra in lahkega strelnega orožja,

F. izraža zaskrbljenost zaradi izključitve streliva in eksplozivov s področja uporabe mednarodnih instrumentov, ki državam omogočajo pravočasno in zanesljivo prepoznavanje in zasledovanje nedovoljenega orožja malega kalibra ter lahkega strelnega orožja, ter zaradi pravno nezavezujoče narave instrumenta,

G. obžaluje, da obširna posvetovanja ZN glede boja proti nezakonitemu trgovanju z orožjem malega kalibra in lahkim strelnim orožjem tako počasi napredujejo in ker ni bila izražena jasna obveza, da se je treba pogoditi za pravno zavezujoč mednarodni instrument o trgovanju z orožjem,

H. poudarja, da program ukrepov ZN države članice obvezuje k ocenjevanju vlog za izvozna dovoljenja po strogih nacionalnih predpisih in postopkih, ki veljajo za vse orožje malega kalibra in lahko strelno orožje in so združljivi z odgovornostmi držav po ustreznem mednarodnem pravu, pri tem pa upoštevajo zlasti nevarnost preusmerjanja tega orožja v nezakonito trgovino,

I. je prepričan, da mora postati ustrezna vključitev strategij nadzora in zmanjševanja orožja malega kalibra in lahkega strelnega orožja sestavni del mednarodnih programov, namenjenih preprečevanju sporov in vzpostavitvi miru po končanih sporih,

J. pozdravlja in podpira stalna prizadevanja organizacij civilne družbe pri izvajanju kampanj,

1. poziva države udeleženke konference za presojo programa ukrepov ZN 2006, naj se sporazumejo o nizu okvirnih načel o prometu z orožjem, združljivih z odgovornostmi, ki jih že imajo po mednarodnem, regionalnem in nacionalnem pravu, vključno z zahtevo, da ne bodo trgovale z orožjem, ki bi lahko vodilo v kršitve človekovih pravic, zločine proti človeštvu ali spodbujalo regionalno ali nacionalno nestabilnost in oborožene spopade;

2. poziva mednarodno skupnost, naj neposredno po konferenci za presojo programa ukrepov ZN 2006 začne s pogajanji za mednarodni sporazum o trgovini z orožjem, da izdela pravno zavezujoč instrument za urejanje prometa z orožjem, kakor je opisano v prejšnjem odstavku;

3. poziva države udeleženke revizijske konference 2006, naj se posvetijo humanitarni in razvojni razsežnosti programa ukrepov ZN, pri tem pa poudarijo pomen medsebojne povezanosti trgovanja, širjenja in zlorabe orožja malega kalibra in lahkega strelnega orožja ter razvoja, zmanjšanja revščine in humanitarne pomoči; zato poziva k ustrezni vključitvi programov in ukrepov v zvezi z orožjem malega kalibra in lahkim strelnim orožjem v mednarodne, regionalne in nacionalne strategije razvoja in zmanjšanja revščine;

4. poudarja, da bi bilo treba kodificirati obveznosti, ki po mednarodnem pravu že obstajajo za promet z orožjem, zlasti glede meril za človekove pravice in mednarodno humanitarno pravo;

5. poziva vse podpisnice protokola ZN o strelnem orožju, naj protokol ratificirajo in ga nemudoma vključijo v nacionalno zakonodajo;

6. izrecno poziva države, naj kršitve embarga na orožje (vključno s finančno ali logistično podporo) vključijo med dejanja, ki so po nacionalnem pravu kazniva;

7. poudarja, da lahko reforme za izboljšanje delovanja, preglednosti in odgovornosti oboroženih sil ter organov pregona in kazenskega sodstva prispevajo k varnemu okolju, kjer državljani ne bodo več čutili potrebe po tem, da bi imeli strelno orožje;

8. meni, da je treba za ureditev vojaških in varnostnih služb, ki vodijo operacije v čezmorskih državah, uporabljati in uveljavljati nacionalne pravne predpise, kjer pa takšnih predpisov ni, jih je treba oblikovati in uporabljati, zato da se izboljša ureditev in odgovornost rastočega varnostnega sektorja;

9. poziva vse države, naj v nacionalno zakonodajo vključijo Kodeks ravnanja za uslužbence organov kazenskega pregona [13] in Temeljna načela o uporabi sile in strelnega orožja s strani uslužbencev organov kazenskega pregona [14];

10. Vladam izrecno priporoča, da

a) nepooblaščenim civilistom prepovedo posest in uporabo vsega orožja malega kalibra in lahkega strelnega orožja ter avtomatskih in polavtomatskih pušk in strojnic;

b) izdelajo programe obveščanja in izmenjave med državami, ki želijo sodelovati na področju nadzora nad posestjo orožja malega kalibra in lahkega strelnega orožja pri civilistih;

c) se posvetijo omejitvi pretiranih in neželenih zahtev po orožju malega kalibra in lahkega strelnega orožja v družbi ter naj v ta namen spodbujajo programe in ukrepe, ki so namenjeni omejevanju te zahteve, preprečevanju in zmanjševanju nasilja in negotovosti v mestih ali na podeželju ter se osredotočajo na skupine, ki so še posebej prizadete zaradi nasilja z orožjem malega kalibra in lahkim strelnim orožjem;

11. poziva zlasti države članice, naj oblikujejo nacionalno zakonodajo za spremljanje in izdajo dovoljenj za orožje malega kalibra in lahko strelno orožje ter avtomatske in polavtomatske puške in strojnice ter preprečijo, da bi orožje kupovali ljudje s kriminalno preteklostjo, zlasti zaradi nasilja v družini, ali ki so bili že kaznovani zaradi trgovanja z orožjem ali kršitev predpisov za nadzor nad orožjem;

12. poziva države pogodbenice programa ukrepov ZN in prihodnjega mednarodnega sporazuma o trgovanju z orožjem, naj razvijajo programe tehnične pomoči, namenjene podpori vsem tretjim državam ali regionalnim organizacijam, ki bi želele uvesti zakonit nadzor nad ureditvijo trgovanja z orožjem;

13. poziva iste države pogodbenice, naj vzpostavijo mehanizme poročanja in spremljanja, da podprejo države pri izvajanju njihovih obveznosti;

14. poziva delegacijo EU, naj se na konferenci ZN za presojo programa ukrepov zavzame za načela in priporočila, zastopana v tej resoluciji;

15. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, generalnemu sekretarju Združenih narodov, Parlamentarnemu forumu o orožju malega kalibra in lahkemu strelnemu orožju ter Skupščini medparlamentarne unije.

[1] UL C 343, 5.12.2001, str. 311.

[2] UL C 140 E, 13.6.2002, str. 587.

[3] UL C 69 E, 19.3.2004, str.136.

[4] Sprejeta besedila, P6_TA(2005)0204.

[5] Sprejeta besedila, P6_TA(2005)0436.

[6] Sprejel Svet za splošne zadeve dne 26. junija 1997.

[7] UL L 191, 19.7.2002, str. 1.

[8] UL L 156, 25.6.2003, str.79.

[9] Svet Evropske unije, 5319/06, 13. januar 2006.

[10] 2678. zasedanje Sveta Evropske unije, Luxembourg, 3. oktober 2005.

[11] A/60/463 (L. 55) sklep, 8. december 2005.

[12] Protokol, sprejet maja 2001 z resolucijo Generalne skupščine št. 55/255.

[13] Sprejet z resolucijo Generalne skupščine št. 34/169 z dne 17. decembra 1979.

[14] Sprejeta na osmem kongresu Združenih narodov o preprečevanju kriminala in ravnanju s storilci kaznivih dejanj, Havana, Kuba, od 27. avgusta 1990 do 7. septembra 1990.

--------------------------------------------------